b'\n_START_ARTICLE_\nRauman Kanali\n_START_PARAGRAPH_\nRauman Kanali on Rauman keskustan halki kulkeva noin 1,8 kilometri\xc3\xa4 pitk\xc3\xa4 kanava (kanaali), joka on osa Raumanjokea. Rauman murteessa siit\xc3\xa4 k\xc3\xa4ytet\xc3\xa4\xc3\xa4n nimityst\xc3\xa4 "Rauman ganal".\n_START_SECTION_\nRaumanjoki\n_START_PARAGRAPH_\nNoin nelj\xc3\xa4 kilometri\xc3\xa4 pitk\xc3\xa4 Raumanjoki yhdist\xc3\xa4\xc3\xa4 Rauman keskustan it\xc3\xa4puolella sijaitsevan pienen \xc3\x84yh\xc3\xb6nj\xc3\xa4rven Selk\xc3\xa4mereen. Raumanjoki on alun perin ollut \xc3\x84yh\xc3\xb6nj\xc3\xa4rven ja meren yhdist\xc3\xa4v\xc3\xa4 kapea salmi, joka maankohoamisen my\xc3\xb6t\xc3\xa4 on mataloitunut ja lopulta muodostunut joeksi._NEWLINE_Maankohoaminen on mataloittanut my\xc3\xb6s Raumanjoen niin, ett\xc3\xa4 nyky\xc3\xa4\xc3\xa4n se on vain parin metrin levyinen ja muutamia kymmeni\xc3\xa4 senttimetrej\xc3\xa4 syv\xc3\xa4. Viel\xc3\xa4 keskiajalla joen pinta oli nelj\xc3\xa4 metri\xc3\xa4 korkeammalla ja se on ollut jopa parikymment\xc3\xa4 metri\xc3\xa4 leve\xc3\xa4. T\xc3\xa4ll\xc3\xb6in joki on ollut purjehduskelpoinen aina \xc3\x84yh\xc3\xb6nj\xc3\xa4rveen saakka. Joen vanha leve\xc3\xa4 uoma on parhaiten n\xc3\xa4ht\xc3\xa4viss\xc3\xa4 Pyh\xc3\xa4n Ristin kirkon kohdalla, jossa Raumanjoki virtaa syv\xc3\xa4n kuivuneen uoman pohjalla. Hydrologisesti sit\xc3\xa4 ei en\xc3\xa4\xc3\xa4 pidet\xc3\xa4k\xc3\xa4\xc3\xa4n jokena vaan purona. Kuljettuaan Vanhan Rauman pohjoisosan halki joki jatkaa Nortamonkadun alitettuaan Rauman Kanalina kohti merta.\n_START_SECTION_\nKanaali\n_START_PARAGRAPH_\nRaumanjoki oli 1800-luvulle tultaessa mataloitunut niin, ett\xc3\xa4 kulkeminen sit\xc3\xa4 pitkin Rauman satamaan oli tullut mahdottomaksi. Kanaalin suunnittelu aloitettiin vuosisadan puoliv\xc3\xa4liss\xc3\xa4 ja se valmistui vuonna 1872. Kanaali alkaa vain muutaman metrin levyisen\xc3\xa4 Raumanjoen ja Nortamonkadun risteyskohdasta kulkien etel\xc3\xa4\xc3\xa4n kadun suuntaisesti. Kauppakadun ohitettuaan se levenee ja muuttuu veneilykelpoiseksi. Arkkitehti Ilmari Lahdelman suunnitteleman Rauman kaupunginkirjaston edustalla kanaali k\xc3\xa4\xc3\xa4ntyy l\xc3\xa4nteen, laskien mereen Rauman satamassa. Kanaalin varrella sijaitsevat my\xc3\xb6s arkkitehti Olli Pekka Jokelan suunnittelema Rauman virastotalo, Rauman kaupunginteatteri sek\xc3\xa4 Rauman kauppaoppilaitos. Virastotalon kohdalla kanaalissa on pienvenesatama._NEWLINE_Kauppakadun ja Valtakadun v\xc3\xa4lisell\xc3\xa4 osuudella kanaalissa on kuvanveist\xc3\xa4j\xc3\xa4 Kerttu Horilan teos Kolme Sulotarta, joka koostuu kolmesta luonnollista kokoa olevasta kanaalissa kylpev\xc3\xa4st\xc3\xa4 naisesta. Rauman Kanali esiintyy my\xc3\xb6s kulttuurissa. Kanalista on useita mainintoja raumalaisten kirjailijoiden Hj. Nortamon sek\xc3\xa4 Unto ja Tauno Koskelan tuotannossa. Vuonna 1967 folk-yhtye Hootenanny Trio levytti kansans\xc3\xa4velm\xc3\xa4n Rauman ganal, joka l\xc3\xb6ytyy muun muassa albumilta Esplanadi._NEWLINE_Suomen pitk\xc3\xa4aikaisin pakkolaitosvanki, nelj\xc3\xa4 ihmist\xc3\xa4 surmannut Jarmo Koskinen tunnetaan lempinimell\xc3\xa4 Kanaali-Koskinen. Nimen h\xc3\xa4n sai heitetty\xc3\xa4\xc3\xa4n yhden uhrinsa Rauman Kanaliin vuonna 1979.'